Leerlinge kon besigheidstudie kafdraf | Netwerk24
Deur Cara-Lee Dorfling 07 November 2019 19:03
Chevano Van Wyk. Foto: Lulama Zenzile
Danksy goeie voorbereiding en vorige vraestelle meen 'n groep matrikulante van die Hoërskool Andrew Rabie in Port Elizabeth dat die besigheidstudie-vraestel een van die makliker vraestelle in hul eindeksamen tot dusver was.
Matrikulante wat dié keusevak Donderdag geskryf het, het drie ure tyd gehad om 'n vraestel van 300 punte te beantwoord.
Chevano Van Wyk (17) sê hy het 'n veel moeiliker vraestel verwag, maar was aangenaam verras toe hy die laaste vraag beantwoord en besef hy het nog 'n halfuur oor van die gegewe skryftyd.
"Die juffrou het ons goed voorberei. Sy het vir ons ekstra klasse aangebied en daarsonder sou ek dalk meer gesukkel het vandag."
Shanun Iversen. Foto: Lulama Zenzile
Shanun Iversen (18) het die vraestel as maklik beskryf en gesê sy verwag om goeie punte te behaal.
"Ek gaan sê die vraestel is maklik. Natuurlik moes jy geleer het, want hierdie is nie 'n vraestel waar jy antwoorde uit jou duim kan suig nie.
"Daar was baie vrae vandag wat in vorige vraestelle ook al gevra is. So, as jy al jou ou vraestelle uitgewerk het, sou jy lekker geskryf het," het Iversen gesê.
Hermia Hermanus (18) sê sy sukkel gewoonlik om dié vak se toetse in die gegewe tyd te voltooi.
"Gewoonlik sukkel ek met die lang vrae, dit is tydrowend. Ek stres gewoonlik oor tyd, maar vandag was ek goed voorberei en die vraestel was veel makliker as September s'n."
Ook Yonela Ngqeza (19) sê die styl van Donderdag se vraestel was beter in vergelyking met die September-eksamen, en het sy die vrae beter verstaan.
"Ek voel goed oor dié vraestel. Ek gaan nie heeltemal die vraestel as maklik beskryf nie, maar dit was beslis 'n regverdige vraestel wat alles bevat het wat ons deur die jaar behandel het."
Hermia Hermanus. Foto: Lulama Zenzile
Yonela Ngqeza. Foto: Lulama Zenzile
Meer oor: Hoërskool Andrew Rabie | Port Elizabeth | Matriekeksamen2019 | Besigheidstudies | Matriekeksamen